Segretu jamat segretu

Pera a muzere cheriat a Lia
ma su babbu l'at nadu; «No abbelza
buca po la pretender, né la chelzas
a isposa, ca Lia est fiza mia.

Custu so segretende1 a tie ebbia
però a mama tua no nde nelzas
ca est mesu solóiga2, e no l'ofelzas
motivu a morrer da sa elosia».

Ma iscobiat Pera: «No m'est nou
li rispondet sa mama, chi a sa cua
at tentu a Lia cun s’amiga sua.

Ma isco ch'issu no est babbu tou
e no essende tue fizu sou
Lia no podet esser sorre tua».

Chena die

1 Segretende: confidando.
2 Solóiga: nervosa.